_:n44b5be8b56b14e35ab30e1648727dedbxb0
<http://schema.org/articleBody>
"Ивана Михић\r\nHeadhunters\r\n„Лагуна“, Београд, 2015.\r\nHeadhunters је роман о специјално „обученим“ ловцима који у џунгли савремене цивилизације проналазе најтраженији корпорацијски плен: врхунске професионалце који компанијама увећавају профит. Вртоглави заплети који прате токове крупног капитала и шокантна открића о клијентели headhuntersa и транзиционим профитерима воде нас у само средиште високог бизниса и откривају мрачне механизме на којима почива моћ данашње елите.\r\nКоста Чавошки\r\nДа ли судије штите издају?\r\n„Catena Mundi“, Београд, 2015.\r\nПресуда академику Кости Чавошком тема је ове књиге, која, како стоји у њеном поднаслову, предствља прилог историји српског правосуђа. Књига нуди одговоре на питања зашто издаја Србије и прихватање окупације Косова и Метохије не подлежу правној осуди, док критиковање издаје доноси казну, те да ли у овој фарси има удела политичара и ко је у томе заступљен.\r\nДен Жунг\r\nДенг Сјаопинг и Културна револуција,\r\nкћеркина сећања на критичне године\r\n„Завод за уџбенике“ и „Интеркомерц“, Београд, 2014.\r\nКњига Денг Сјаопинг и Културна револуција белешка је личног искуства кћерке главног инжењера политике реформе и отварања Кине. Кроз нарацију овог аутора читалац је у могућности да се дубље упозна са Денговим чврстим уверењима, његовом филозофијом, племенитошћу и коначно спозна историјску позадину политике реформе и отварања Кине.\r\nАнђелко Анушић\r\nЕпитафи за незнане\r\n„Бранково коло“, Сремски Карловци, 2015.\r\nРукопис Анђелка Анушића, стотинак песама сабраних у збирци Епитафи за незнане, посвећен пострадалим и преживелим крајишким Србима у хрватским војним операцијама, носи као централни мотив удес национа и његовo сагледавање у историјском контексту. Иако су, како у уводној речи примећује Ђорђе Нешић, Анушићеве речи насловљене и интониране страдалнички, аутор, разумевајући историјски усуд граничарског народа и живећи с њим, има критички приступ материји коју поетски оваплоћује.\r\nДрагорад Драгићевић\r\nИнок и деспот\r\n„Еvro Giunti“, Београд 2014.\r\nИнок и деспот је узбудљива, горка и очаравајућа прича о монасима преписивачима и владару – песнику деспоту Стефану Лазаревићу, заснована на средњовековном рукопису, чуваном у Русији до Октобарске револуције. Ово је универзална драма о вечној тескоби и вечном размицању задатих граница уметности. Уметнички и цивилизацијски тестамент највољенијег владара у српској историји, изгубљен у тами векова турске власти.\r\nВелибор Лазаревић\r\nЛелек звона\r\nНародна библиотека „Јефимија“ Трстеник, \r\nИздавачко предузеће „Просвјета“, Београд\r\nРоман Лелек звона романескна је реконструкција једног од судбоносних догађаја у историји српског народа, Велике сеобе Срба под Арсенијем III Чарнојевићем. Како у рецензији уочава Димитрије Тасић, приметан истраживачки рад – историографски, етнографски, културолошки, али и ауторов литерарни дар, дали су занимљив и вредан резултат: један прави српски историјски роман."
<https://www.pecat.co.rs/2015/04/izlog-knjige-22/>